En 16-årig dreng endte natten til tirsdag med at forulykke i forældrenes bil efter at politiet havde jagtet ham gennem Aalborg og Nørresundby.

Klokken var 02.26, da en patrulje forsøgte at få en noget grøn bilist til at standse. - Det vil han ikke, så vi ender med at eftersætte ham over Limfjordsbroen, rundt i Nørresundby og tilbage til Aalborg gennem tunellen, siger vagtchef ved Nordjyllands Politi, Heine Hansen til tv2nord.dk. Biljagten endte i krydset mellem Sønderbro og Østre Allé i Aalborg. Her snurrede den 16-årige rundt og politiet kunne bringe ham til standsning. Hvorfor den 16-årige valgte at stikke af fra politiet, er endnu ikke klarlagt. Drengen kan nu se frem til at blive sigtet for bl.a. at køre over for rødt lys flere gange, for høj hastighed og for at køre uden kørekort.